b'\n_START_ARTICLE_\nFranc Zalaznik\n_START_SECTION_\n\xc5\xbdivljenjepis\n_START_PARAGRAPH_\nFranc Zalaznik se je po kon\xc4\x8dani osnovni \xc5\xa1oli, ki jo je kon\xc4\x8dal na Vrhniki zaposlil kot pomo\xc5\xbeni delavec v opekarni. Leto kasneje pa je postal vajenec pri klju\xc4\x8davni\xc4\x8darskem mojstru, hkrati pa se je za\xc4\x8del \xc5\xa1olati za klju\xc4\x8davni\xc4\x8darja. \xc5\xa0olanje je zaklju\xc4\x8dil leta 1926 in se odpravil po svetu. Najprej je delal v Zagrebu, nato od\xc5\xa1el v Srbijo, kjer je v razli\xc4\x8dnih mestih (Kragujevac, Ni\xc5\xa1, Beograd) in opravljal razna dela, nato pa je za\xc4\x8del slu\xc5\xbeiti voja\xc5\xa1ki rok v Mostarju. _NEWLINE_Po odslu\xc5\xbeenem voja\xc5\xa1kem roku se je vrnil v Slovenijo, kjer se je zaposlil kot klju\xc4\x8davni\xc4\x8dar na \xc5\xbeeleznici v Mariboru. Tik pred izbruhom druge svetovne vojne je vstopil v Komunisti\xc4\x8dno partijo Jugoslavije. Deloval je delavsko-kme\xc4\x8dkem gibanju; po okupaciji 1941 se je vklju\xc4\x8dil v OF_NEWLINE_Po izbruhu vojne se je z dru\xc5\xbeino najprej umaknil na Hrva\xc5\xa1ko, od tam pa se je kmalu vrnil v Maribor in nato na Dunaj, kjer je s sodelavci za\xc4\x8del z aktivisti\xc4\x8dnim delovanjem. Na Dunaju so izvajali sabota\xc5\xbee, po aretaciji njegove \xc5\xbeene pa se je vrnil v domovino. 2. marca 1942 se je pridru\xc5\xbeil ru\xc5\xa1ki \xc4\x8deti, kjer je dobil partizansko ime Leon. V partizanih je bil \xc5\xa1e komandir \xc5\xa0ale\xc5\xa1ke \xc4\x8dete 1. \xc5\xa1tajerskega bataljona, politi\xc4\x8dni komisar \xc4\x8dete Pohorskega bataljona, aktivist OF na slovenskem Koro\xc5\xa1kem, Slovenskih goricah, na Kozjaku in v Mariboru. Po vojni je bil med drugim predsednik Okrajnega komiteja Maribor okolica in direktor Komunalnega podjetja Maribor. Za udele\xc5\xbebo v NOB je prejel Partizansko spomenico 1941._NEWLINE_Franc Zalaznik je skozi celotno vojno pisal dnevnik, ki ga je po vojni zbral v knjigo, ki jo je leta 1963 izdal v Mariboru.'